Virallinen lehti nro C 117 , 16/04/1998 s. 0017



KIRJALLINEN KYSYMYS E-2401/97 komissiolle esittäjä(t): Leen van der Waal (I-EDN) (10. heinäkuuta 1997) Aihe: ¨Logos Bible Academyn¨ tunnustaminen Bulgariassa Toukokuussa 1997 ilmestyneen Face to Face -lehden (julkaisija ¨Droits de l'Homme sans Frontières¨) mukaan Bulgarian viranomaiset eivät, huolimatta toistuvista asiaa koskevista pyynnöistä, tunnusta vieläkään ¨Logos Bible Academya¨. Kuitenkin on huomattava, että tämän oppilaitoksen takana ovat Bulgarian huomattavimmat virallisesti tunnustetut protestanttikirkot, että se rekisteröitiin Sofiassa vuonna 1990 ja että se tarjoaa akateemista opetusta, joka on verrattavissa Sofian Pyhän Kliment Ohridskin valtionyliopiston teologisen tiedekunnan opetukseen. Muutettaessa uskonnollista lainsäädäntöä vuonna 1993 ¨Logos Bible Academyn¨ toimilupa evättiin, mistä syystä oppilaitos on joutunut kaikenlaisiin käytännön vaikeuksiin. 1. Voiko komissio vahvistaa nämä tiedot? 2. Missä määrin virallisen toimiluvan epääminen ¨Logos Bible Academylta¨ on ristiriidassa Bulgarian valtiosäännössä ja kansainvälisissä sopimuksissa vahvistetun uskonnonvapauden periaatteen kanssa? 3. Onko komissio valmis pyytämään Bulgarian viranomaisia tunnustamaan virallisesti mahdollisimman pian ¨Logos Bible Academyn¨? Komission jäsenen Hans van den Broekin komission puolesta antama vastaus (2. lokakuuta 1997) 1. Komissio vahvistaa, että tiedot, joiden mukaan Bulgarian valtio ei tunnusta ¨Logos Bible Academya¨, pitävät paikkansa. 2. Uskonnollisten yhteisöjen (ryhmien, yhdistysten tai muiden voittoa tavoittelemattomien organisaatioiden) tunnustaminen kuuluu Bulgarian viranomaisten päätösvaltaan. Valtion viranomaisten uskonnollisia yhteisöjä koskevat päätökset perustuvat seuraaviin lakeihin: - Bulgarian perustuslain 37 artiklan 2 kohta, jonka mukaan omantunnon- ja uskonnonvapauden harjoittaminen ei saa vaarantaa kansallista turvallisuutta, yleistä järjestystä, kansanterveyttä ja yleistä moraalia taikka loukata muiden oikeuksia ja vapauksia, - henkilö- ja perhelaki (133 a artikla), - laki oikeusjärjestelmästä. Lainsäädännössä taataan myös yhteisön mahdollisuus valittaa korkeimpaan oikeuteen, jos virallista tunnustusta ei anneta. 3. Komissio huomautti Bulgarian Euroopan yhteisön jäsenyyshakemusta koskevassa lausunnossaan ((KOM(97) 2008 lopullinen. )), että ¨perusoikeuksien noudattamisessa on joitakin puutteita, vaikka huhtikuussa 1997 pidettyjen vaalien jälkeen nimitetty uusi hallitus onkin julkistanut joukon myönteisiä uudistuksia¨. Komissio totesi lisäksi yleisesti, että ¨yhdistymis- ja kokoontumisvapaus on myös turvattu perustuslaissa ja se toteutuu vaikeuksitta¨ ja että ¨sananvapaus ilmenee Bulgariassa sekä painettujen että audiovisuaalisten tiedotusvälineiden suurena määränä¨. Päätelmissään komissio katsoi, että Bulgaria on lähellä Kööpenhaminan Eurooppa-neuvoston määrittelemien jäsenyyden poliittisten arviointiperusteiden täyttämistä. Näiden ja muiden tekijöiden perusteella komissio katsoo, että neuvottelut Bulgarian liittymisestä Euroopan yhteisöön olisi aloitettava heti, kun maa on edistynyt riittävästi Kööpenhaminan Eurooppa-neuvoston määrittelemien jäsenyyden edellytysten täyttämisessä. Komissio esittää Bulgarian edistymisestä kertomuksen viimeistään vuoden 1998 lopussa. Samassa yhteydessä komissio selvittää myös tarkoin, miten perusoikeuksia ja -vapauksia noudatetaan Bulgariassa. Toistaiseksi komissio on kehottanut Bulgariaa toteuttamaan tarvittavat toimenpiteet komission lausunnossa yksilöityjen puutteiden korjaamiseksi.